CELEX: 
Language: fi
Date: 2019-10-09 00:00:00
Title: KOMISSION ASETUS (EU) …/…, kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 liitteen V muuttamisesta

KOMISSION ASETUS (EU) …/…,
            
            
               annettu 9.10.2019,
            
            
               kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 liitteen V muuttamisesta 
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006
                  1
                ja erityisesti sen 131 artiklan,
            
            
               sekä katsoo seuraavaa:
            
            
               (1)Asetuksen (EY) N:o 1907/2006 liite V sisältää luettelon aineista, jotka vapautetaan kyseisen asetuksen 2 artiklan 7 kohdan b alakohdan mukaisesti rekisteröintivelvollisuudesta.
            
            
               (2)Mädäte on puolikiinteää tai nestemäistä jäännösmateriaalia, joka on puhdistettu ja stabiloitu biologisessa käsittelyprosessissa, jonka viimeinen vaihe on anaerobinen mädätys ja jossa käytetään biohajoavia materiaaleja, jotka ovat peräisin ainoastaan ei-vaarallisista erotelluista lähteistä, kuten elintarvikejätteistä, lannasta ja energiakasveista. Asetuksen (EY) N:o 1907/2006 liitteessä V mainitaan jo biokaasu, joka on peräisin samasta prosessista kuin mädäte tai muista anaerobisista mädätysprosesseista, sekä komposti, joka on peräisin vastaavien biohajoavien materiaalien aerobisesta hajoamisprosessista. Tämän vuoksi mädäte, joka ei ole jätettä tai on lakannut olemasta jätettä, olisi myös mainittava kyseisessä liitteessä, koska ei ole asianmukaista eikä tarpeellista edellyttää, että kyseinen aine olisi rekisteröitävä, ja koska sen vapauttaminen asetuksen (EY) N:o 1907/2006 II, V ja VI osaston säännöksistä ei vaaranna kyseisen asetuksen tavoitteiden saavuttamista. 
            
            
               (3) Tähän mennessä ei ole tehty mädätettä koskevia rekisteröintejä. Mädätteen lisäämisellä asetuksen (EY) N:o 1907/2006 liitteeseen V olisi tarkoitus selkeyttää sitä, että mädäte vapautetaan rekisteröinnistä samanlaisista syistä kuin ne, joilla perustellaan kompostin ja biokaasun tämänhetkisiä vapautuksia, ja siten poistetaan mädätteen tuottajien ja käyttäjien sekä täytäntöönpanoviranomaisten kohtaamat epävarmuudet.
            
            
               (4)Asetuksen (EY) N:o 1907/2006 liitettä V olisi sen vuoksi muutettava.
            
            
               (5)Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EY) N:o 1907/2006 liite V tämän asetuksen liitteen mukaisesti.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 9.10.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 396, 30.12.2006, s. 1.
               
            
      
    ---documentbreak--- 
      
         
         
            
               FI
               
            
               LIITE
            
            
            
               Muutetaan asetuksen (EY) N:o 1907/2006 liite V seuraavasti:
            
            
            
               1) Korvataan 12 kohta seuraavasti:
            
            
               ”12. Komposti, biokaasu ja mädäte.”.